Har du husket at tjekke din konto i dag? Ellers skulle du tage at skynde dig at gøre det - for rigtig mange nordjyder venter der nemlig en yderst behagelig hilsen fra Skat. Og den slags kan man jo aldrig få for mange af. I dag, tirsdag, er nemlig dagen, hvor 3,4 millioner skatteydere skal have de penge tilbage, de har betalt for meget i skat sidste år. Eller det vil sige - næsten alle. For Skat  gennemgår i øjeblikket stadig flere hundredetusinde sager for at regne efter. Det betyder, at nogle vil opleve først at få deres penge udbetalt til august, mens nogle får udbetalt mindre i restskat, end de først havde fået stillet i udsigt. Men i gennemsnit får nordjyderne 4971 kroner tilbage i skat i dag, tirsdag. Dermed lægger Nordjylland sig en anelse under landsgennemsnittet, som lyder på 5063 kroner. Ingen af de nordjyske kommuner er dog i nærheden af Rudersdal Kommune på Sjælland, som tegner sig for det højeste gennemsnit i landet. Her får borgerne 8740 kroner tilbage i skat, mens bornholmerne er dem, der har haft bedst styr på skatten sidste år og dermed kun skal have 4067 kroner tilbage. I Nordjylland er det borgerne i Rebild Kommune, der kan se frem til den største tilbagebetaling. Den lyder på 5629 kroner per borger. I Mariagerfjord Kommune derimod må man "nøjes" med godt 1000 kroner mindre. Her får borgerne i gennemsnit 4490 kroner tilbage. I tabellen nedenfor kan du se, hvordan gennemsnittet ser ud for alle de nordjyske kommuner.

Referat:
Nogle må vente, men de fleste får penge tilbage fra Skat i dag, tirsdag.